ನಾಗೇಂದ್ರ ನೇತ್ರರಾಜು ಆಗಿದ್ದು ಆಂದೋಲನದಲ್ಲಿ!! ಮೈಸೂರು: ದೇವರಾಜ ಮಾರುಕಟ್ಟೆಗೆ ಬೆಂಕಿ ಬಿದ್ದ ಸಂದರ್ಭದಲ್ಲಿ ಘಟನಾವಳಿಗಳನ್ನು ನೆಗೆಟಿವ್ ಕ್ಯಾಮೆರಾದಲ್ಲಿ ಸೆರೆಹಿಡಿದು ಆ ಫೋಟೋಗಳನ್ನು ಪ್ರಕಟಿಸುವಂತೆ ಕೋರಿ ಆಂದೋಲನ ಕಚೇರಿಗೆ ಧಾವಿಸಿದ್ದ ವ್ಯಕ್ತಿ ನಾಗೇಂದ್ರ. ಆ ಫೋಟೋಗಳನ್ನು ಆಂದೋಲನ ಸಂಸ್ಥಾಪಕ ಸಂಪಾದಕರಾದ ರಾಜಶೇಖರ ಕೋಟಿ ಅವರು ನೋಡಿ ನಿನ್ನ ಹೆಸರೇನಪ್ಪ ಎಂದಾಗ, ನಾಗೇಂದ್ರ ಅಂತ ಸರ್, ಈ ಫೋಟೋಗಳನ್ನು ನೋಡಿ, ಪ್ರಕಟಿಸಬಹುದೇ ಎಂದಾಗ, ಮನಕಲುಕುವಂತಿದ್ದ ಫೋಟೋಗಳನ್ನು ಅಂದು ಆಂದೋಲನದಲ್ಲಿ ಪ್ರಕಟಿಸಲಾಗಿತ್ತು. ನಾಗೇಂದ್ರ ಅವರು ನೋಡುವ ದೃಷ್ಟಿಯೇ ಬೇರೆಯಾಗಿದ್ದರಿಂದ ನೇತ್ರರಾಜು ಎಂಬ ಹೆಸರಿನಿಂದ ಫೋಟೋ ತೆಗೆಯುವಂತೆ ಸಂಪಾದಕರು ಸೂಚಿಸಿದ್ದರು. ಅಂದಿನಿಂದ ನಾಗೇಂದ್ರ ನೇತ್ರರಾಜು ಆಗಿ ಫೋಟೋಗಳನ್ನು ಜೀವಂತಿಕೆಯಿಂದ ಹಿಡಿದಿಡುವಂತೆ ಇಂದಿಗೂ ಕಾಪಾಡಿಕೊಂಡು ಬಂದಿದ್ದರು. ವಿದ್ಯಾರಣ್ಯಪುರಂನ ಸಾರ್ವಜನಿಕ ಹಾಸ್ಟೆಲ್ ರಸ್ತೆಯಲ್ಲಿ, ಸ್ಟರ್ಲಿಂಗ್ ಟಾಕೀಸ್ ಮುಖ್ಯ ರಸ್ತೆಯಲ್ಲಿ ಸ್ಟುಡಿಯೋ ನಡೆಸುತ್ತಿದ್ದ ನೇತ್ರರಾಜು ನಂತರ ಆ ಸ್ಟುಡಿಯೋಗೆ ನೇತ್ರ ಅಂತಾನೆ ಹೆಸರಿಟ್ಟಿದ್ದರು. ಬಳಿಕ ಆಂದೋಲನದ ಉದ್ಯೋಗಿಯಾಗಿ ರಾಜಶೇಖರ ಕೋಟಿ ಅವರೊಂದಿಗೆ ಕಾಡು ಅಲೆದು ವೀರಪ್ಪನ್ ಸುದ್ದಿಗಳಿಗೆ ಫೋಟೋ ನೀಡುತ್ತಿದ್ದರು. ಅದೇ ರೀತಿ ಎಚ್.ಟಿ.ಅನಿಲ್, ನಾಗಮಂಗಲ ಎಲ್.ಪ್ರಕಾಶ್, ಅಂಶಿ ಪ್ರಸನ್ನಕುಮಾರ್ ಅವರ ಜತೆಗೂ ವೀರಪ್ಪನ್ ಸುದ್ದಿಗಾಗಿ ಬರುತ್ತಿದ್ದರು. ಆಮೇಲೆ ರಂಗಾಯಣದ ನಾಟಕೋತ್ಸವ, ಬಹುರೂಪಿ, ಚಿಣ್ಣರ ಮೇಳ, ಮಾನವೀಯ ಮೌಲ್ಯವಿರುವ ಆಸಕ್ತಿದಾಯಕ ಫೋಟೋಗಳು, ಅರಮನೆ ದಸರಾ ಎಂದರೆ ಆನೆಗಳು, ಮಾವುತರು, ಕಾವಾಡಿಗಳ ಜೀವನಶೈಲಿಯೇ ಫೋಟೋದ ವಸ್ತು! ರೈತ ಸಂಘಟನೆಯ ಹೋರಾಟಗಳು, ಪ್ರಗತಿಪರ, ದಲಿತಪರ, ಕನ್ನಡಪರ ಹಾಗೂ ಕಾವೇರಿ ಹೋರಾಟಗಳನ್ನು ಕಣ್ಣಿಗೆ ಕಟ್ಟುವಂತೆ ಹಿಡಿದಿಡುತ್ತಿದ್ದರು.